Source: http://www.bihon.ro/turneu-de-vis-pentru-csm-digi/1343033
Timestamp: 2018-10-22 05:52:08+00:00

Document:
Turneu de vis pentru CSM Digi - BIHON
Turneu de vis pentru CSM Digi
la	14. octombrie 2013 08:46
Poloiştii orădeni au câştigat Grupa D şi vor fi capi de serie la tragerea la sorţi.
Multipla campioană a României la polo, CSM Digi a făcut în weekend un turneu de vis, reuşind să câştige Grupa D din cadrul turului secund preliminar al Ligii Campionilor. Poloiştii orădeni au reuşit să-şi învingă toate cele trei adversare, două campioane naţionale, ale Germaniei şi Franţei – Duisburg şi Marseille, respectiv vicecampioana Ungariei, Szolnok.
În prima etapă, echipa noastră a dispus fără emoţii de Duisburg, după un meci pe care l-a controlat în permanenţă, adjudecându-şi toate cele patru sferturi ale întâlnirii. Orădenii s-au aflat tot timpul în avantaj, reuşind să se desprindă în sferturile trei şi patru la o diferenţă de cinci goluri pe tabela de marcaj, scoruri 12-7, 13-8, 14-9. În ultimele minute, gazdele s-au relaxat, permiţându-le nemţilor să reducă din diferenţă, scor final 15-13.
În cea de-a doua etapă, CSM Digi a învins CN Marseille. Echipa noastră a început meciul în trombă, conducând cu 3-0. Francezii au redus din diferenţă, dar nu s-au aflat niciodată în avantaj. Marseille a reuşit să egaleze la finele sfertului trei, când scorul a devenit 8-8. CSM Digi a trecut însă de momentul de cumpănă, marcând în debutul sfertului patru prin Chioveanu şi Cupic, scor 10-8. Orădenii şi-au conservat apoi avantajul până în final, scor 12-10.
Sfert trei de poveste
Ultimul meci al turneului a fost o veritabilă finală, între singurele echipe neînvinse până în acel moment, CSM Digi şi Szolnok. Miza partidei o constituia câştigarea grupei şi a statutului de cap de serie la tragerea la sorţi pentru turul trei. Formaţia oaspete pornea ca favorită potrivit calculelor hârtiei, având un lot superior valoric, din care fac parte numeroşi internaţionali maghiari şi sârbi: Decker, Vámos, Hosnyánszki, Jansik, Kis, respectiv Gocic, Aleksic, Mitrovic. Formaţia noastră nu s-a pierdut însă cu firea şi a făcut un meci de excepţie. Echipa maghiară a deschis scorul şi a câştigat primul sfert, scor 2-1, conducând apoi la limită la pauză, scor 4-3. Pauza a fost un sfetnic bun pentru gazde, care s-au dezlănţuit în sfertul trei, pe care l-au câştigat cu un incredibil 6-1! Orădenii au jucat un polo fabulos, surclasându-şi realmente adversara. Pe fondul prestaţiei excelente a portarului Pjetlovic, gazdele au înscris gol după gol, prin Popoviciu 2, R. Georgescu 2, Negrean şi A. Creţu şi CSM Digi conducea cu 9-5 înaintea ultimului sfert şi părea greu de crezut că ar mai putea rata victoria. Treziţi din „pumn”, cei de la Szolnok au forţat egalarea în sfertul patru, dar acelaşi Pjetlovic a salvat în ultimele secunde victoria echipei noastre, scor 10-9. CSM Digi câştigă astfel partida, continuându-şi parcursul remarcabil din actuala ediţie a Ligii Campionilor.
Taguri: csm digi, liga campionilor, polo

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 csm